Wimbledon-mesterskabet i damedouble 2023

Wimbledon-mesterskabet i damedouble 2023 var den 100. turnering om Wimbledon-mesterskabet i damedouble. Turneringen var en del af Wimbledon-mesterskaberne 2023, og kampene med deltagelse af 64 par blev spillet i perioden 6. - 16. juli 2023 i All England Lawn Tennis and Croquet Club i London, Storbritannien.

Mesterskabet blev vundet af useedede Hsieh Su-Wei og Barbora Strýcová, som i finalen besejrede tredjeseedede Storm Hunter og Elise Mertens med 7-5, 6-4 i en kamp, der blev spillet på Centre Court med skydetaget lukket. De to vindere havde tre måneder tidligere gjort comeback til professionel tennis efter længere tids fravær. Strýcová havde holdt over to års pause, hvor hun bl.a. i efteråret 2021 havde født sønnen Vincent, mens Hsieh havde misset hele sæsonen i 2022, og de to 37-årige kvinder med en samlet alder på 74 år var den ældste duo i en grand slam-finale i damedouble, idet de overgik Liezel Huber og Lisa Raymond, der var henholdsvis 35 og 38 år, da de vandt US Open-mesterskabet i 2011.

Det var Hsieh Su-Weis fjerde og Barbora Strýcovás anden Wimbledon-triumf i damedouble, og parret havde tidligere vundet titlen som makkere i 2019.   Hsieh vandt sin sjette grand slam-titel i damedouble i karrieren og den anden i træk, eftersom hun også havde vundet French Open tidligere på året med Wang Xinyu som makker. Strýcová vandt sin anden grand slam-titel i damedouble – begge titler vundet ved Wimbledon sammen med Hsieh Su-Wei. For begge spillere var det den 32. turneringssejr på WTA Tour-niveau i deres respektive karrierer, og det var deres 10. WTA-titel som makkere. Barbora Strýcová havde tidligere annonceret, at det var hendes sidste Wimbledon-deltagelse, eftersom hun planlagde at stoppe karrieren efter US Open 2023.

Elise Mertens var i Wimbledon-finalen for tredje år i træk, og det var andet år i træk, at hun måtte forlade slutkampen i taberens rolle, efter at hun i 2021 havde vundet titlen med Hsieh Su-Wei som makker. Storm Hunter var i sin første grand slam-finale i damedouble.

De forsvarende mestre, Barbora Krejčíková og Kateřina Siniaková, var førsteseedede men måtte trække sig efter at Krejčíková pådrog sig en skade i venstre ben i en kamp mod Mirra Andrejeva i anden runde af singleturneringen.

Pengepræmier og ranglistepoint 

Den samlede præmiesum til spillerne i damedouble androg £ 2.582.000 (ekskl. per diem), hvilket var en stigning på 10,7 % i forhold til året før og på 12,7 % i forhold til 2019, der var det seneste mesterskab, der blev afviklet uden modifikationer som følge af COVID-19-pandemien.

Turnering

Deltagere 

Turneringen havde deltagelse af 64 par, der var fordelt på:
 58 direkte kvalificerede par i form af deres ranglisteplacering i double.
 6 par, der havde modtaget et wildcard (markeret med WC).

Seedede spillere 

De 16 bedst placerede af deltagerne på WTA's verdensrangliste pr. 26. juni 2023 blev seedet:

Wildcards 

Seks par modtog et wildcard til turneringen.

Resultater

Kvartfinaler, semifinaler og finale

Første, anden og tredje runde

Se også 
 Wimbledon-mesterskabet i herresingle 2023
 Wimbledon-mesterskabet i damesingle 2023
 Wimbledon-mesterskabet i herredouble 2023
 Wimbledon-mesterskabet i mixed double 2023

Eksterne henvisninger 
 Wimbledon

Noter 

Wimbledon-mesterskaberne 2023
2023
WTA Tour 2023